RESOLUCIÓN do 9 de xuño de 2006, da Secretaría Xeral de Emigración, pola que se establece e regula o programa de bolsas para o acceso aos cursos universitarios de posgrao (másters e cursos de especialización) destinadas ás persoas de orixe galega residentes no exterior e aos seus descendentes.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 15/06/2006

Após a publicación do Decreto 211/2005, do 3 de agosto, que establece a estrutura orgánica da Xunta de Galicia; o Decreto 231/2005, do 11 de agosto, polo
que se establecen os centros directivos dependentes da Presidencia da Xunta de Galicia, e o Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, a Secretaría Xeral de Emigración configúrase como o órgano superior da Administración da comunidade autónoma ao cal lle corresponden, entre outras, as competencias en materia de desenvolvemento da Lei 4/1983, do 15 de xuño, de recoñecemento da galeguidade, as relacións coas comunidades galegas no exterior así como a confección e xestión dos programas de formación ou especialización a elas dirixidos.
Así mesmo, a disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, desconcentra no secretario xeral de Emigración a competencia para a aprobación das bases, a convocatoria e a resolución das axudas e subvencións do seu respectivo ámbito de competencia.
As universidades que compoñen o Sistema Universitario de Galicia, en uso da súa autonomía, dispoñen da facultade de impartir ensinanzas conducentes á obtención de títulos ou diplomas propios, ademais daqueles que teñen validez en todo o territorio nacional.
Así pois, os estudos universitarios de posgrao impartidos por estas universidades teñen como finalidade a especialización do estudante na súa formación académica e profesional e poden ser para a realización de másters ou cursos de especialización.
A través desta convocatoria, a Secretaría Xeral de Emigración pretende fomentar a formación especializada das persoas con titulación universitaria de orixe galega residentes no exterior e dos seus descendentes, tendo en conta a oferta que deste tipo de estudos proporcionen as universidades que comprenden o Sistema Universitario de Galicia: Santiago de Compostela, A Coruña e Vigo. En concreto, estas axudas van destinadas aos titulados universitarios que pretendan acceder a unha especialización adicional e aos profesionais titulados universitarios que desexen ampliar e mellorar a súa formación académica.
O procedemento de concesión destas bolsas realizarase en réxime de concorrencia competitiva, mediante a comparación e avaliación dos méritos achegados polos solicitantes, co fin de establecer una prelación entre estes de acordo cos criterios de valoración que se establecen e respectando os principios de obxectividade, igualdade e non-discriminación.
En virtude do exposto, e no exercicio das competencias atribuídas pola disposición adicional segunda do Decreto 44/2006, do 2 de marzo, de estrutura orgánica dos órganos superiores dependentes da Presidencia da Xunta de Galicia, e de conformidade co disposto no Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia; o Decreto 287/2000, do 21 de novembro, polo que se desenvolve o réxime das axudas e subvencións públicas da Comunidade Autónoma de Galicia; a Lei 30/1992, do 26 de novembro, de réxime xurídico das administracións públicas e do procedemento administrativo común, e a normativa que a desenvolve, logo de informe da Asesoría Xurídica e da Intervención Delegada deste órgano,
DISPOÑO:
Artigo 1º.-Obxecto.
Esta resolución ten por obxecto a convocatoria, en réxime de concorrencia competitiva, de bolsas de estudo destinadas a titulados universitarios e profesionais titulados universitarios de orixe galega e aos seus descendentes, con residencia no estranxeiro, para a realización de estudos universitarios de posgrao (másters e cursos de especialización) nalgunha das universidades do Sistema Universitario de Galicia.
Artigo 2º.-Requisitos dos beneficiarios.
Poderán optar a estas axudas as persoas que cumpran os seguintes requisitos:
a) Ser de orixe galega, os seus fillos e/ou netos, sempre que sexan residentes no exterior.
b) Ser maior de idade na data en que finalice o prazo para presentación de solicitudes.
c) Ser admitido por algunha das tres universidades que conforman o Sistema Universitario de Galicia para realización de estudos de posgrao (másters e cursos de especialización).
Artigo 3º.-Duración, contía e orzamento.
As bolsas terán unha duración dun curso académico.
Para a concesión destas bolsas resérvase un crédito total de 100.000 euros con cargo á aplicación orzamentaria 04.50.213A.480.0.-Accións políticas migratorias, dos orzamentos xerais da Comunidade Autónoma de Galicia para o ano 2006.
A contía máxima de cada axuda non poderá superar a contía de 7.500 euros.
As bolsas públicas percibidas para cursar estudos regrados, tanto en España como no estranxeiro, en todos os niveis e graos do sistema educativo, están exentas de tributar segundo o establecido no Real decreto lexislativo 3/2004, do 5 de marzo, polo que se aproba o texto refundido da Lei do imposto sobre a renda das persoas físicas (BOE do 10 de marzo) e no Real decreto lexislativo 5/2004, do 5 de marzo, polo que se aproba o texto refundido da Lei do imposto sobre a renda de non residentes (BOE do 12 de marzo).
Artigo 4º.-Solicitudes e prazo de presentación.
1. As solicitudes, segundo o modelo oficial que se publica como anexo a esta resolución, e que se atopa á disposición dos interesados nas dependencias da Secretaría Xeral de Emigración e na súa páxina web (www.galiciaaberta.com) presentaranse, xunto coa documentación correspondente, ben no rexistro xeral da Secretaría Xeral de Emigración, ben por calquera das formas previstas no artigo 38.4º da Lei 30/1992, do 26 de novembro, modificada pola Lei 4/1999, do 13 de xaneiro, de réxime xurídico das administracións públicas e do procedemento administrativo común.
As solicitudes e documentación correspondente remitiranse á Secretaría Xeral de Emigración; rúa Basquiños nº 2, 15704 Santiago de Compostela (A Coruña).
2. O prazo de presentación de solicitudes será de 35 días naturais contados desde o día seguinte ao da data de publicación desta resolución no Diario Oficial de Galicia.
No suposto de que a documentación presentada fose incompleta, a Secretaría Xeral de Emigración requirirá do interesado que no prazo de 10 días emende a súa solicitude, indicándolle que, se non o fixese, se considerará que desistiu da súa petición, logo de resolución ditada nos termos previstos no artigo 71 na Lei 30/1992, de réxime xurídico das administracións públicas e do procedemento administrativo común.
Artigo 5º.-Documentación.
Os solicitantes das bolsas deberán achegar a seguinte documentación:
a) Solicitude segundo o modelo normalizado (anexo I).
b) Fotocopia compulsada do seu documento nacional de identidade ou pasaporte en vigor.
c) Certificado de inscrición no rexistro de matrícula consular correspondente, xustificativo da súa condición de emigrante e da súa orixe galega. No caso de ser fillo ou neto de persoa de orixe galega, achegarán documentación xustificativa que acredite a súa ascendencia galega e a súa residencia no estranxeiro.
d) Documento compulsado que xustifique a admisión para a realización dos estudos universitarios de posgrao en calquera das tres universidades galegas: Santiago de Compostela, A Coruña ou Vigo.
e) Documentación acreditativa dos ingresos e rendas da unidade familiar.
f) Certificación académica, ou copia compulsada, dos estudos universitarios realizados polo solicitante, na cal conste a súa duración, materias cursadas e cualificacións obtidas. No caso de estudos validados, deberán presentar a certificación académica de idénticas características para os estudos de orixe.
g) O seu curriculum vitae.
h) Memoria explicativa dos estudos realizados e dos estudos universitarios de posgrao para os cales se solicita a bolsa.
i) Declaración responsable do número de cursos de posgrao (másters e cursos de especialización) realizados.
j) Declaración complementaria do conxunto de axudas solicitadas -tanto as aprobadas ou concedidas como as pendentes de resolución- para os mesmos estudos para os cales se concedeu a bolsa, das distintas administracións públicas competentes ou calquera dos seus organismos, entes ou sociedades ou, de ser o caso, unha declaración de que non solicitou nin percibiu outras axudas ou subvencións.
Todos os documentos que se acheguen deberán ser oficiais e estar expedidos polas autoridades competentes, de acordo co ordenamento xurídico do país de que se trate. Así mesmo, deberán vir acompañados da súa tradución se están nun idioma distinto ao castelán ou galego e legalizados mediante apostila ou vía diplomática.
En ningún caso se devolverá ao aspirante a documentación enviada neste proceso de selección, sexa cal sexa o seu resultado.
Artigo 6º.-Ordenación, instrución e resolución do procedemento de concesión.
1. A ordenación e instrución do procedemento estará a cargo do Servizo de Tramitación de Axudas aos Centros e Comunidades Galegas da Secretaría Xeral de Emigración.
Unha vez comprobado se as solicitudes presentadas reúnen os requisitos establecidos nesta resolución de convocatoria, elaboraranse as listas provisionais de admitidos e excluídos sinalándose as causas de exclusión. Estas listas poderán ser consultadas na páxina web da secretaría, (www.galiciaaberta.com) onde estarán expostas durante un período mínimo de dez días.
2. A selección dos candidatos será efectuada por unha comisión avaliadora, presidida polo subdirector xeral de Centros e Comunidades Galegas e integrada por
tres funcionarios da Secretaría Xeral de Emigración, dos cales un actuará como secretario, con voz pero sen voto.
Como criterios obxectivos de avaliación teranse en conta os seguintes:
a) Valoración do expediente académico do interesado.
b) As circunstancias económicas da unidade familiar en que se atope integrado o solicitante.
c) Cursos de posgrao (másters e cursos de especialización) realizados, con preferencia para as persoas que non realizasen ningún curso.
A comisión avaliadora, unha vez analizadas as solicitudes e documentación presentada, emitirá informe en que se concrete o resultado da avaliación efectuada. Esta comisión axustarase no seu funcionamento ao previsto no capítulo II do título II da Lei 30/1992, de réxime xurídico das administracións públicas e do procedemento administrativo común.
O órgano instrutor, á vista do informe da comisión avaliadora, formulará a proposta de resolución definitiva.
3. As resolucións ditadas polo secretario xeral de Emigración serán sempre motivadas e serán publicadas no Diario Oficial de Galicia e notificadas aos interesados.
Na devandita resolución constará de maneira expresa a lista de suplentes e a causa de desestimación do resto de solicitudes.
A convocatoria poderá declararse deserta total ou parcialmente.
4. O prazo máximo para resolver será de catro meses, que comezarán a contar desde a data de publicación desta resolución no Diario Oficial de Galicia. Transcorrido o dito prazo sen que se notificasen as resolucións expresas, poderán entenderse desestimadas as solicitudes, de acordo co establecido nos artigos 1 e 2 da Lei 6/2001, do 29 de xuño, de adecuación da normativa da Comunidade Autónoma de Galicia á Lei 4/1999, do 13 de xaneiro, de modificación da Lei 30/1992, do 26 de novembro, de réxime xurídico das administracións públicas e do procedemento administrativo común.
As resolucións que se diten neste procedemento esgotan a vía administrativa, e contra elas cabe interpoñer potestativamente recurso de reposición ante o mesmo órgano que as ditou, no prazo dun mes contado a partir do día seguinte ao da recepción da correspondente notificación, no caso de resolucións expresas, ou no prazo de tres meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co disposto na Lei 30/1992, do 26 de novembro, de réxime xurídico das administracións públicas e do procedemento administrativo común.
Así mesmo, poderá interpoñerse recurso contencioso-administrativo ante o Tribunal Superior de Xustiza de Galicia, no prazo de dous meses contados a partir do día seguinte ao da recepción da correspondente notificación, no caso de resolucións expresas, ou no prazo de seis meses contados a partir do día seguinte a aquel en que se entenda producido o acto presunto, no caso de resolucións desestimadas por silencio administrativo, de acordo co establecido na Lei 29/1998, do 13 de xullo, da xurisdición contencioso-administrativa.
Artigo 7º.-Obrigas dos adxudicatarios das bolsas.
Con carácter xeral, os adxudicatarios das bolsas convocadas por esta resolución quedan obrigados a someterse aos requisitos legais e regulamentarios que recolla a normativa xeral de aplicación ás axudas e subvencións da Xunta de Galicia, en concreto as recollidas no artigo 78 do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia.
Así mesmo, os adxudicatarios están obrigados a remitir á Subdirección Xeral de Centros e Comunidades Galegas a súa aceptación da bolsa concedida no prazo de dez días hábiles desde o día seguinte ao de recepción da notificación de concesión.
Se o devandito documento non se remite no prazo sinalado, considerarase que o adxudicatario renuncia á bolsa e esta concederáselle ao suplente que corresponda.
Os adxudicatarios están obrigados a residir en Galicia durante o curso completo, debendo comunicar á Secretaría Xeral de Emigración os cambios de enderezo para efectos de notificacións.
Artigo 8º.-Xustificación e pagamento.
Previamente ao pagamento do importe da bolsa concedida, os adxudicatarios deberán remitirlle á Secretaría Xeral de Emigración a seguinte documentación:
a) Xustificante orixinal ou debidamente cotexado que acredite o pagamento total ou parcial da matrícula dos estudos de posgrao que se vaian realizar.
b) Certificación do número de conta bancaria da que o solicitante da bolsa sexa titular. No número da conta constará o código conta cliente, comprensivo dos códigos que identifican o banco, a oficina, o díxito de control e o número da conta en que se aboará o importe da bolsa.
c) Declaración complementaria do conxunto de axudas solicitadas -tanto as aprobadas ou concedidas como as pendentes de resolución- para os mesmos estudos para as que se concedeu a bolsa, das distintas administracións públicas competentes ou calquera dos seus organismos, entes ou sociedades ou, de ser o caso, unha declaración de que non solicitou nin percibiu outras axudas ou subvencións.
d) Enderezo para efectos de notificacións e teléfono de contacto en Galicia.
Non obstante o anterior, para acadar a maior operatividade deste tipo de axudas poderán acordarse anticipos do importe concedido ata a contía máxima permitida, de acordo co establecido no Decreto 287/2000, do 21 de novembro, polo que se desenvolve o disposto nos artigos 78 e 79 do texto refundido da Lei de réxime financeiro e orzamentario de Galicia, suxeitos aos requisitos que na citada normativa se establecen. O resto do importe librarase no momento de completar a xustificación por parte dos adxudicatarios do cumprimento da finalidade para a cal se concedeu a bolsa e demais condicións exixidas nesta resolución.
Artigo 9º.-Incompatibilidades, seguimento, modificación da resolución de concesión e revogación.
As bolsas outorgadas ao abeiro desta convocatoria son compatibles con calquera outra axuda que lle pui
dese ser concedida para a mesma finalidade. Non obstante, o importe da axuda en ningún caso poderá superar, illadamente ou en concorrencia con subvencións doutras administracións públicas ou doutros entes públicos ou privados, nacionais ou internacionais, o custo da acción que vai levar a cabo o beneficiario.
A Secretaría Xeral de Emigración levará a cabo a función de control, avaliación e seguimento das bolsas concedidas ao abeiro desta resolución. Para realizar as devanditas funcións poderán utilizarse cantos medios estean á disposición da Secretaría Xeral de Emigración para comprobar os requisitos exixidos nesta resolución e demais normas vixentes que resulten de aplicación, para o cal os beneficiarios das axudas reguladas nesta resolución prestarán toda a colaboración que lles sexa requirida.
Os adxudicatarios das bolsas quedan obrigados a comunicarlle á Secretaría Xeral de Emigración, no momento en que se produza, calquera alteración dos requisitos exixidos na convocatoria ou de circunstancias sobrevidas que impidan ou dificulten a realización dos estudos de posgrao, podendo a secretaría xeral adoptar a resolución de modificación da concesión que corresponda.
Así mesmo, estarán na obriga de prestar colaboración e facilitar canta documentación lles sexa requirida no exercicio das funcións de control que lles corresponden á Intervención Xeral da Comunidade Autónoma, así como ao Consello de Contas e Tribunal de Contas, no exercicio da súa función de fiscalización e control do destino destas axudas.
Procederá o reintegro total ou parcial das cantidades percibidas e a exixencia do xuro de demora nos casos e nos termos previstos no artigo 78.10º do Decreto lexislativo 1/1999, do 7 de outubro, polo que se aproba o texto refundido da Lei de réxime financeiro e orzamentario de Galicia, e no Decreto 287/2000, do 21 de novembro, polo que se desenvolve o réxime das axudas e subvencións públicas da Comunidade Autónoma de Galicia.
Disposicións adicionais
Primeira.-A Subdirección Xeral de Centros e Comunidades Galegas poderalles solicitar aos peticionarios as aclaracións, comprobacións ou documentación complementaria, orixinal ou copia compulsada, que se considere necesaria para acreditar mellor o exacto cumprimento das condicións exixidas para a concesión das bolsas previstas nesta resolución.
Disposicións derradeiras
Primeira.-Autorízase o secretario xeral de Emigración para ditar as resolucións que tecnicamente sexan necesarias para o cumprimento desta resolución.
Segunda.-Esta resolución entrará en vigor o día seguinte ao da súa publicación no Diario Oficial de Galicia.
Santiago de Compostela, 9 de xuño de 2006.
Manuel Luis Rodríguez González
Secretario xeral de Emigración